REZUMAT

**Gândirea critică și aplicarea sa în științele educației**

Disertație în vederea obținerii abilitării

**Critical thinking and its applications in educational sciences**

Habilitation dissertation

Conf. univ. dr. Daniela Elena Dumitru

În lucrarea de față am prezentat succint o parte din cercetările mele, temele pe care le-am urmărit și rezultatele la care am ajuns, concentrându-mă pe ceea ce am scris în ultimii cinci ani.

Prezentarea este organizată pe trei mari capitole ce urmăresc trei teme de cercetare pe care le-am abordat: gândirea critică, temă ce continuă tematica propusă în teza de doctorat, comunitățile de investigare / comunitățile de practică, tema din programul post-doctoral și educația pentru sustenabilitate, cel mai nou domeniu pe care l-am abordat.

Gândirea critică, principala temă a cercetărilor mele, este abordată și in celelalte două, comunitățile de investigare fiind grupuri de oameni, nu neapărat experți, care sunt interesați de o temă și pe care o explorează împreună, căutând să obțină o cunoaștere nouă. În educația pentru sustenabilitate, OECD (2018) numește gândirea critică fiind o componentă valoroasă pentru atingerea obiectivelor acesteia. Competențele vizate nu pot fi dezvoltate, dacă nu se dezvoltă și spiritul critic în același timp.

Deci, cele trei teme sunt legate prin gândirea critică, și toate sunt valorificate în domeniul științelor educației, fie prin lucrări conceptuale (cum este lucrarea despre crearea sensului în gândirea critică, eng. *creating meaning*) sau aplicate, studii empirice (cum sunt lucrările despre transferul abilităților de a gândi critic sau lucrările colective rezultate din proiectul ”Critical Thinking Across European Higher Education Curricula”).

Educația pentru dezvoltare durabilă este prezentă ca temă de cercetare în câteva lucrări, printre care, cea mai recentă (2020), tratează rolul scopurilor pentru sustenabilitate (eng. sustainable development goals - SDG) propuse în 2015 de Organizația Națiunilor Unite. Ideea susținută în această lucrare este că SDG ar trebui să stea la baza scopului fundamental al universității, un scop moral. Universitatea ar trebui să se întoarcă la scopurile Humboltdiene, ale universității bazate pe valori și pe producerea binelui general. Cercetarea în absența valorilor morale, ”dezvrăjită” cum spunea Max Weber, nu ar trebui găzduită de universitate. Numai cercetarea morală, și moral este sustenabil, ar trebui să fie reprezentativă pentru universitatea de astăzi.

În ceea ce privește dezvoltarea ulterioară a celor trei domenii, prezint faptul că pregătesc un capitol despre viitorul umanioarelor în contextul societății post-cunoaștere (volum coordonat de Mary-Louise Kearney, Lynn Meek and Merle Jacob, cu titlul ”Higher Education and Research in the Post-Knowledge Society: Scenarios for a Future World”, Cambridge Scholars Publishing).

De asemenea, sunt în pregătire două capitole, unul pentru un volum publicat de editura Springer și un altul pentru editura Routledge:

* “Integrated Science. THINKING: Bioengineering of Science and Art” <https://www.springer.com/series/16554>(ed. Nima Rezaei, MD. PhD, capitolul se numește *The "Irrational" within Rational Thinking. Intuition, Metacognition and Biases in Medical Sciences and Arts* (în colaborare cu Gabriela Paula Florea).
* “Human Centred Management: Soft Skills”, Routledge Publishing House, cu titlul *The ethical dimensions of soft skills* (în colaborare cu Marin Drămnescu, Maria Liana Lacătuș, Camelia Stăiculescu). Acest capitol este trimis pentru evaluarea colegială.

În cadrul Universității de Vest din Timișoara voi preda un curs, în limba engleză, care tratează problematica gândirii critice aplicate în consilierea filosofică, Application of Critical Thinking in Counselling, Consultancy and Mediation.

Am stabilit și câteva colaborări pentru două proiecte de cercetare cu granturi Erasmus+, unul cu Universitatea din Bologna pe tema comunităților de investigare și un altul un Universitatea Macedoniei de Vest (Grecia) privind gândirea critică și transferul acestor abilități către piața muncii. Ambele sunt trimise spre evaluare pentru acest an, 2020.